Diari Oficial de la Generalitat Valenciana


Sumari del DOGV 5273, del 05-06-2006 (2006/6625)

ORDE de 24 de maig de 2006, de la Conselleria d'Agricultura, Pesca i Alimentació, per la qual es publiquen les línies de subvenció i l'import global màxim que financen, per a l'exercici 2006, les ajudes per a la qualitat agroalimentària que conté l'Orde de 31 d'octubre de 2000, i se'n modifiquen parcialment les bases reguladores a fi d'incorporar l'acord marc per a la promoció de productes agroalimentaris de qualitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5273

Data del DOGV
:   05-06-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/6625


Data del document
:   24-05-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * qualitat del producte
    * promoció comercial
    * ajuda pública
    * suport econòmic
    * indústria agroalimentària
    * denominació d'origen
    * ajuda a l'agricultura
    * marca comercial

ORDE de 24 de maig de 2006, de la Conselleria d'Agricultura, Pesca i Alimentació, per la qual es publiquen les línies de subvenció i l'import global màxim que financen, per a l'exercici 2006, les ajudes per a la qualitat agroalimentària que conté l'Orde de 31 d'octubre de 2000, i se'n modifiquen parcialment les bases reguladores a fi d'incorporar l'acord marc per a la promoció de productes agroalimentaris de qualitat. [2006/A6625]  
El model agroalimentari de la Comunitat Valenciana es basa en la defensa de les característiques de seguretat, diversitat i qualitat dels seus productes, orientada a afavorir un millor funcionament dels intercanvis comercials i fonamentada en la diferenciació de la qualitat i l'origen d'estos productes, aspectes bàsics que permeten incrementar la competitivitat del sector agroalimentari valencià.  
La varietat de les produccions agroalimentàries de la Comunitat Valenciana ha tingut com un dels principals efectes el desenvolupament d'una important indústria agroalimentària, que requerix un marc que fomente i garantisca la seua qualitat diferenciada.  
En el moment actual, l'oferta agroalimentària de la Comunitat Valenciana es caracteritza per un conjunt de productes de qualitat que formen part inseparable de la dieta mediterrània i, per tant, d'un model alimentari idoni, saludable i equilibrat. A més, al valor intrínsec d'estos productes cal afegir el valor extra de l'elaboració i la transformació en condicions d'excel·lència de qualitat.  
Les produccions agràries, ramaderes i pesqueres, els seus processos de transformació i adequació, inclosa l'artesania, exercixen un paper determinant a la Comunitat Valenciana i constituïxen una suma de valors econòmics, socials, culturals, comercials, científics, tècnics i patrimonials que determinen no sols rendes i competitivitats, sinó el benestar en àmplies zones rurals on ben sovint són activitats úniques i difícilment reemplaçables.  
La promoció de tots estos productes és, per tant, fonamental per donar-los a conéixer dins i fora de les nostres fronteres, obrir nous mercats, incrementar-ne la demanda i aconseguir augmentar els preus de manera que repercutisquen en els agricultors i milloren les seues rendes.  
El Consell de la Generalitat, per mitjà d'acords de 5 i 26 de novembre de 2005, va aprovar el Pla Estratègic Citrícola Valencià i el Pla Estratègic de la Vinya i el Vi, respectivament, en el context del Pla Millorar. En els mesos següents van anar presentant-se diversos plans de diferents productes agroalimentaris de la Comunitat Valenciana (fruites i hortalisses, oliverar i oli d'oliva, fruites seques, pesca, etc.).  
El passat 11 de maig es va firmar un acord marc per a la promoció dels productes agroalimentaris de qualitat i divulgació de la cultura gastronòmica de la Comunitat Valenciana entre la Conselleria d'Agricultura, Pesca i Alimentació i els representants de les indústries agroalimentàries, cooperatives, denominacions d'origen, indicacions geogràfiques protegides, consumidors, organitzacions professionals agràries, restauradors, hoteleria ., amb la intenció de millorar el desenrotllament de les estratègies i els objectius definits en el Pla Millorar i, en concret, les activitats relatives a la promoció genèrica, específica i marquista, la transparència dels mercats i la implantació de sistemes de qualitat d'acord amb uns consumidors cada vegada més exigents en la seguretat, qualitat i gestió ambiental dels processos d'elaboració i transformació dels aliments.  
Des del camp, la granja i el mar a la taula, perseguint sempre la qualitat i la qualitat del treball. Amb la marca «Sabor Mediterrani - Comunitat Valenciana» es pretén divulgar les característiques i bondats dels nostres productes. Eixa és una de les tasques clau de la Conselleria d'Agricultura, Pesca i Alimentació, i per a això es disposa d'un programa de divulgació i comunicació per a cada un dels sectors agroalimentaris; a més, cal mantindre nivells d'informació, formació i comunicació adequats, i demostrar que l'excel·lència és la referència tant als mercats, com a taula.  
El pla Millorar incentiva i fomenta actuacions coordinades des de la producció al consum, ja que la promoció i millora de la qualitat agroalimentària afavorix tant els productors com els consumidors. A este efecte, es primen estratègies i programes que potencien la qualitat de totes les vincles de la cadena i faciliten la presa integrada de decisions dels sectors, de tal forma que els grans beneficiaris siguen els operadors que s'impliquen amb els seus compromisos en la divulgació d'una cultura gastronòmica i en els compromisos de qualitat des de la seua pròpia indústria fins als generals d'un sector.  
Esta orde té com a objecte la regulació de les ajudes destinades a la millora de la qualitat agroalimentària i a la promoció dels productes de la nostra Comunitat. Les ajudes s'articulen en tres línies d'actuació:   
1. Línia de foment de la qualitat agroalimentària, entesa per tal la promoció, la divulgació i la realització d'estudis de suport a la millora de la qualitat a fi de conéixer, analitzar, ordenar i desplegar activitats que permeten conéixer millor els nostres productes i transferir valors i atributs a la societat.  
En este apartat mereix una menció especial la línia de divulgació de la cultura gastronòmica de les nostres comarques, pobles i ciutats amb l'activa participació dels consumidors, restauradors i operadors locals, així com el fet artesà, adequant la promoció a una societat cada vegada més informada, sense perjudici de les promocions a través de fires o altres d'anàlogues.  
En esta línia es divulgarà la marca genèrica «Sabor Mediterrani - Comunitat valenciana» i aquelles altres que es creen i contribuïsquen a la promoció del consum dels productes de la nostra Comunitat, especialment d'aquells acollits a la protecció de les diferents figures de qualitat existents.  
Les ajudes també es dirigiran a potenciar l'increment a la comercialització de productes de marques de la Comunitat Valenciana, produïts en esta, que tinguen com a finalitat la millora de la posició comercial i de les relacions producció/distribució.  
2. Línia d'implantació de sistemes de qualitat, inclosos aquells que no estiguen específicament definits en un document normatiu de difusió general. Als productes, empreses, cooperatives i servicis se'ls dota de ferramentes adequades per garantir i organitzar el seu sistema de certificació de qualitat i acreditació, i divulgar les seues excel·lències.  
3. Línia de millora de la transparència dels mercats, incloses activitats com la creació de bancs públics de dades, l'establiment de contractes tipus, la creació de marques col·lectives o qualsevol altra amb el mateix objectiu. Una de les aspiracions se centra a potenciar les relacions sectorials i intersectorials a este efecte d'incorporar valor afegit a tots els vincles de la cadena.  
En l'article 47.11 del text refós de la Llei d'Hisenda Pública de la Generalitat Valenciana, aprovat per mitjà del Decret Legislatiu de 26 de juny de 1991, del Consell, s'exigix que en les bases reguladores de la concessió de subvencions s'indique la línia o les línies de subvencions que les financen i l'import global màxim que s'hi destina.   
En la Llei 15/2005, de 26 de desembre, de Pressuposts de la Generalitat Valenciana per a l'exercici 2006, es recullen les ajudes que es destinen al foment de la qualitat agroalimentària. Per a accedir a estes ajudes, en l'Orde de 31 d'octubre de 2000, de la Conselleria d'Agricultura, Pesca i Alimentació, (DOGV núm. 3.873, de 08.11.2000), se n'establixen les bases reguladores.  
D'acord amb tot el que s'ha exposat i a proposta del director general de Pesca i Alimentació, en l'exercici de les funcions que tinc atribuïdes d'acord amb allò que s'establix en l'apartat E de l'article 35 de la Llei 5/1983, de 30 de desembre, del Govern Valencià.  
ORDENE  
Article 1  
1. L'import global màxim per a l'exercici 2006 destinat a les ajudes per a la qualitat agroalimentària és de 5.437.633,77 euros. Este import global màxim està cofinançat per la Unió Europea.  
2. Estes ajudes seran finançades a càrrec del programa 714.60 i les línies següents:  
Línia T1690000, «Promoció agroalimentària: sabor mediterrani», dotada amb 2.437.633,77 euros, dels quals 2.133.933,77 euros són fons propis de la Generalitat Valenciana i la resta, 303.700 euros, estan cofinançats pel FEOGA Orientació fins a un màxim del 60%.  
Línia T6124000, «Millorar la comercialització dels productes de la Comunitat Valenciana», dotada amb 3.000.000 d'euros i finançada en la seua totalitat amb fons propis de la Generalitat Valenciana.  
3. Les ajudes es tramitaran d'acord amb la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i amb les seues pròpies bases reguladores, així com les disposicions de la Llei 38/2003, de 17 de novembre, General de Subvencions.  
Article 2  
Es modifica l'article 6 de l'Orde de 31 d'octubre de 2000, de manera que se li afigen els paràgrafs següents:  
Nivell de compromís amb l'acord marc per a la promoció dels productes agroalimentaris de qualitat i divulgació de la cultura gastronòmica de la Comunitat Valenciana i grau d'integració en les estratègies de qualitat derivades dels plans sectorials Millorar, en què destaquen els criteris següents:  
-. Incidència de la sol·licitud en la promoció de la marca «Sabor Mediterrani . Comunitat Valenciana».  
-. Increment en la comercialització de marques de productes produïts a la Comunitat Valenciana amb incidència d'esta mesura en l'augment dels preus en el camp.  
-. Incidència de la sol·licitud en la utilització de contractes tipus homologats per l'administració en les transaccions comercials i instàncies d'arbitratge reconegudes.  
-. Incidència de la sol·licitud en la millora de la qualitat dels processos d'elaboració o transformació dels productes agroalimentaris d'acord amb els sistemes de qualitat reconeguts per la normativa de la Unió Europea i de tercers països.  
-. Incidència de la sol·licitud en la concentració de la promoció i comercialització dels productes, per mitjà de la utilització de marques col·lectives, unió d'empreses amb la finalitat de comercialitzar, o altres d'anàlogues amb el mateix objectiu.   
Article 3  
S'afigen a l'article 7 de l'Orde de 31 d'octubre de 2000 els apartats següents:  
5. Quan el gasto subvencionable incloga partides superiors a 12.000 euros procedents d'un mateix proveïdor, el beneficiari haurà de sol·licitar respecte d'estes partides, com a mínim, tres ofertes de diferents proveïdors amb caràcter previ a la prestació del servici.  
6. S'acreditarà per mitjà de la presentació d'una declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de l'obligació.  
7. Declaració responsable de no estar sotmés a les prohibicions per a obtindre la condició de beneficiari d'acord amb el que s'establix en l'article 13 de la Llei 38/2003, General de Subvencions.  
Article 4  
Es modifica l'apartat 1 de l'article 8 de l'Orde de 31 d'octubre de 2000, que queda redactat així:  
1. La proposta de resolució l'efectuarà un òrgan col·legiat presidit pel director de l'Institut Valencià de Qualitat Agroalimentària i compost pel cap de l'Àrea de l'Oficina Estratègica Agrària, com a vicepresident, el cap del Servici de Promoció de la Qualitat, com a secretari, i dos funcionaris adscrits a l'Institut Valencià de Qualitat Agroalimentària, que actuaran com a vocals.   
2. Les sol·licituds, les resoldrà el titular de la Conselleria d'Agricultura, Pesca i Alimentació, a proposta del director general de Pesca i Alimentació, dins del termini de tres mesos comptadors des de l'endemà de la data d'acabament del termini de presentació de sol·licituds.  
Article 5  
Es modifica l'apartat 1 de l'article 9 de l'Orde de 31 d'octubre de 2000, que quedant redactat així:  
1. Els pagaments parcials o totals s'efectuaran una vegada realitzada l'activitat per a la qual es va concedir la subvenció, i caldrà aportar amb anterioritat al 31 d'octubre la documentació següent:  
· Declaració de les activitats realitzades amb desglossament de cada un dels gastos produïts, acreditació per mitjà de factures amb el justificant de pagament corresponent, d'acord amb la normativa vigent.  
· Declaració de l'import i la procedència de la resta dels recursos finançadors de les activitats subvencionades.  
DISPOSICIÓ ADDICIONAL  
En el present exercici, el termini de presentació de sol·licituds establit en l'article 7.4 de l'orde serà ampliat fins al 13 de juny de 2006.  
Les sol·licituds presentades per a l'exercici 2006 amb anterioritat a la publicació d'esta orde hauran de presentar a més de la documentació inclosa en l'article 7 de les bases reguladores, el que establix la present orde.  
DISPOSICIÓ FINAL  
Esta orde entrarà en vigor l'endemà de la publicació en el Diari Oficial de la Generalitat.  
València, 24 de maig de 2006  
El conseller d'Agricultura, Pesca i Alimentació,  
JUAN G. COTINO FERRER